《送方彦卿南归用苏东坡送李方叔韵 其一》
明代·祁顺

春闱榜揭长安日，二百人中无旧识。识君久矣羡君贤，求美岂知遗国色。

人生出处固有命，举措未明畴塞责。我惭无地君见容，不但娄公称盛德。

相逢剧饮如吸川，荣辱且付金樽前。华阳咫尺终须到，肯向河东号斥仙。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。